[pic] | EUROOPA ÜHENDUSTE KOMISJON |

Brüssel 22.6.2006

KOM(2006) 327 lõplik

KOMISJONI TEATIS EUROOPA PARLAMENDILE JA NÕUKOGULE

2007. aasta finantsraamistiku tehnilise kohandamise kohta vastavalt kogurahvatulu ja hindade muutustele (17. mai 2006. aasta eelarvedistsipliini ja usaldusväärse finantsjuhtimise institutsioonidevahelise kokkuleppe punkt 16)

KOMISJONI TEATIS EUROOPA PARLAMENDILE JA NÕUKOGULE

2007. aasta finantsraamistiku tehnilise kohandamise kohta vastavalt kogurahvatulu ja hindade muutustele (17. mai 2006. aasta eelarvedistsipliini ja usaldusväärse finantsjuhtimise institutsioonidevahelise kokkuleppe punkt 16)

1. SISSEJUHATUS

17. mai 2006. aasta eelarvedistsipliini ja usaldusväärset finantsjuhtimist käsitlev institutsioonidevaheline kokkulepe[1] sisaldab EL 27 finantsraamistiku tabelit, mis on koostatud ajavahemikuks 2007–2013 ja esitatud 2004. aasta hindades (tabel 1).

Institutsioonidevahelise kokkuleppe punktis 16 on sätestatud, et igal aastal enne aasta n+1 eelarvemenetluse algust teeb komisjon finantsraamistikus tehnilised kohandused vastavalt EL kogurahvatulu ja hindade muutustele. Kogurahvatulu on ajakohastatud kõige värskemate kättesaadavate majandusprognooside põhjal (omavahendite nõuandekomitee 19. mai 2006. aasta koosolek). Hindade puhul nähakse institutsioonidevahelise kokkuleppe punktis 16 ette kõikide kulude suhtes 2%-lise deflaatori kasutamine. Seepärast saab selles etapis kulutuste ülemmäärasid arvutada jooksevhindades kogu ajavahemiku 2007–2013 kohta.

Erinevalt tavapärasest jõustus 2007.–2013. aasta finantsraamistikku käsitlev institutsioonidevaheline kokkulepe pärast 2007. aasta esialgse eelarveprojekti esitamist. Käesoleva teatise eesmärk on esitada eelarvepädevale institutsioonile 2007. aasta tehnilise kohanduse (EL 27) tulemus.

2. FINANTSRAAMISTIKU TABELI KOHANDAMINE (TABELID 1-2)

Tabel 1 sisaldab institutsioonidevahelises kokkuleppes esitatud EL 27 finantsraamistikku 2004. aasta hindades.

Tabel 2 sisaldab EL 27 kohandatud 2007. aasta finantsraamistikku. Lisaks sisaldab see finantsraamistikku väljendatuna protsendina kogurahvatulust, mida on ajakohastatud kõige värskemate kättesaadavate majandusprognooside põhjal (omavahendite nõuandekomitee 19. mai 2006. aasta koosolek).

2.1. Kulutuste ülemmäärade kohandamine rubriikide kaupa 2007. aastaks

Institutsioonidevahelise kokkuleppe punktis 16 on sätestatud, et kohandus arvutatakse, kasutades aastadeflaatorit 2% finantsraamistiku kulukohustuste assigneeringute suhtes (2004. aasta hindades).

Seega kujuneb ajavahemiku 2004–2007 kumulatiivseks deflaatoriks 6,1208%.

Selleks et tagada liikmesriikidele tehtavate eraldiste järjepidevus, on alamrubriigi 1B „Ühtekuuluvus majanduskasvu ja tööhõive nimel” üldsummat 2007. aasta hindades ümardatud kõrgema ühikuni.

Maksete puhul on üldist ülemmäära kohandatud sama deflaatoriga (6,1208%), mida kasutati kulukohustuste assigneeringute puhul.

2.2. Kogurahvatulu kokku

Kõige värskemate kättesaadavate prognooside kohaselt on 2007. aasta EL 25 kogurahvatulu 11 566 miljardit eurot jooksevhindades ning Bulgaaria ja Rumeenia kogurahvatulu on 128 miljardit eurot jooksevhindades.

Järgnevateks aastateks (2008–2013) on EL 27 kogurahvatulu arvutatud pikaajaliste prognooside alusel keskmise aastase kasvumäära kohta (EL 27 tegelik kasv 2,3%[2]), mida kasutati 2007.–2013. aasta finantsraamistiku läbirääkimistel, ning arvestades 2%-st fikseeritud inflatsioonimäära aastas, mis lepiti kokku institutsioonidevahelise kokkuleppe punktis 16. Need prognoosid on soovituslikud ja neid ajakohastatakse igal aastal kõige värskemate kättesaadavate majandusprognooside põhjal.

2.3. 2007. aasta finantsperspektiivi (EL 27) tehnilise kohandamise peamised tulemused

2007. aasta kulukohustuste assigneeringute üldine ülemmäär on nüüd 128 091 miljonit eurot, mis on kogurahvatulust 1,10 %.

Vastav makseassigneeringute üldine ülemmäär on 123 790 miljonit eurot ehk 1,06% kogurahvatulust. Viimastest majandusprognoosidest lähtuvalt jääb seega makseassigneeringute ülempiiri ja omavahendite ülempiiri (1,24%) vahele varu 21 219 miljonit eurot (0,18 % EL 27 kogurahvatulust).

3. TEHNILISE KOHANDAMISE MUUD ASJAOLUD

3.1. Rubriik 5 (Halduskulud)

Rubriigi 5 kohta on finantsraamistiku joonealuses märkuses öeldud, et selle rubriigi ülemmäärades sisalduvad pensionikulud arvutatakse nii, et need ei sisalda töötajate sissemakseid pensioniskeemi, mis ajavahemikul 2007–2013 jäävad 500 miljoni euro piiresse (2004. aasta hindades). Seega on tegemist kahesuguste piirangute kehtestamisega summadele, mis arvatakse pensionikuludelt maha rubriigi ülemmäära kohaldamisel:

- nimetatud summa ei tohi ületada majandusaastal eelarvetuluna kajastatud tegelikke sissemakseid;

- ajavahemiku 2007–2013 mahaarvamiste kogusumma ei tohi ületada 500 miljonit eurot 2004. aasta hindades, mis teeb perioodi keskmiseks 71,4 miljonit eurot (75,8 miljonit eurot 2007. aasta hindades).

Halduskulude kordumise tõttu kasutatakse igal aastal madalaimat ülemmäära, et vältida perioodi alguses sellise varu kasutamist, mis hiljem ei pruugi enam samaväärses ulatuses olemas olla. 2007. aastal, mis on perioodi esimene aasta, on mahaarvatav summa kõige väiksem ehk 75,8 miljonit eurot 2007. aasta jooksevhindades.

3.2. 2007.–2013. aasta finantsraamistiku välised kulud

Mõnede instrumentide puhul ei kehti 2007.–2013. aasta finantsraamistikus kokkulepitud kulude ülemmäärad. Nende instrumentide eesmärk on tagada kiire reageerimine erakorraliste või ettenägematute sündmuste korral ning lubada teataval määral paindlikkust kokkulepitud kulude ülemmäärade ületamisel:

- hädaabireserv, mida võib kasutada kuni 221 miljonit eurot aastas 2004. aasta hindades ehk siis kuni 234,5 miljonit eurot aastas 2007. aasta jooksevhindades (ehk 1744 miljonit eurot jooksevhindades kogu ajavahemiku jooksul);

- ELi solidaarsusfond , mille ülemmäär jooksevhindades on 1 miljard eurot aastas;

- paindlikkusinstrumen t, mille ülemmäär jooksevhindades on 200 miljonit eurot aastas, millele lisandub 2005. ja 2006. aasta kasutamata reserv, mida võib edasi kanda 2007. aasta eelarvesse.

Lisaks saab kasutada Globaliseerumisega Kohanemise Euroopa Fondi vahendeid kuni 500 miljonit eurot aastas (jooksevhindades), mis koosnevad eelmise aasta kulukohustuste assigneeringute varust ja/või eelmise kahe aasta tühistatud kulukohustustest (välja arvatud rubriiki 1b kuuluvad kulukohustused). 2007. aastaks on tingimused kõnealuse 500 miljoni euro suuruse reservi lülitamiseks eelarvesse täidetud.

4. EELARVEVÄLINE TEGEVUS JA OMAVAHENDID

Institutsioonidevahelise kokkuleppe punkti 11 viiendas alapunktis on sätestatud, et teave üldeelarves mittesisalduva tegevuse ja omavahendite kategooriate eeldatavate muutuste kohta tuleb esitada suunavates tabelites, mida ajakohastatakse igal aastal koos finantsraamistiku tehnilise kohandamisega.

Nimetatud teave, mis on ajakohastatud viimaste hinnangute kohaselt, on esitatud tabelites 3.1-3.2. Siin sisalduvad andmed ka Euroopa Arengufondi (EAF) ja omavahendite struktuuri kohta.

LISAD

TABEL 1: FINANTSRAAMISTIK AASTATEKS 2007–2013

[pic]

TABEL 2: FINANTSRAAMISTIKU (EL-27) KOHANDUS 2007. AASTAKS

[pic]

TABEL 3: ÜLDEELARVES MITTESISALDUVATE KULUTUSTE SUUNAV KAVA JA OMAVAHENDITE VÕIMALIKUD MUUTUSED

[pic]

[1] ELT C

[2] EL-27 keskmine aastane majanduskasv on arvutatud liikmesriikide prognooside põhjal: 2,2% EL-15 puhul, 4,1% kümne uue liikmesriigi puhul, kes ühinesid 2004. aastal, ja 5,6% Bulgaaria ja Rumeenia puhul.